b'\n_START_ARTICLE_\nVoja\xc5\xa1nica Janka Premrla - Vojka\n_START_SECTION_\nZgodovina\n_START_PARAGRAPH_\nZaradi strate\xc5\xa1kega polo\xc5\xbeaja Vipave je Avstro-Ogrska vojska za\xc4\x8dela leta 1911 tja name\xc5\xa1\xc4\x8dati svoje enote. Ker je vojski primanjkovalo prostora za namestitev \xc4\x8det je ta za\xc4\x8dela na severnem obrobju Vipave graditi novo voja\xc5\xa1nico. Gradnjo voja\xc5\xa1nice je leta 1914 prekinila prva svetovna vojna. Z odprtjem so\xc5\xa1ke fronte, leta 1915, je delno zgrajene objekte zasedla vojska in jih uporabila za namestitev zalednih enot in kot vmesno postojanko za enote, ki so bile namenjene na boji\xc5\xa1\xc4\x8de. Po koncu vojne je Vipavo in okolico zasedla italijanska vojska. Zaradi bli\xc5\xbeine novonastale rapalske meje je Vipava ponovno za\xc4\x8dela pridobivati na strate\xc5\xa1kem polo\xc5\xbeaju, zato je za\xc4\x8dela italijanska vojska tja name\xc5\xa1\xc4\x8dati svoje enote. Ker je vojski primanjkovalo prostora je od ob\xc4\x8dine v zameno za vodovod odkupila delno zgrajeno in opu\xc5\xa1\xc4\x8deno voja\xc5\xa1nico. Voja\xc5\xa1nica je bila dograjena leta 1926, poimenovali pa so jo Caserma G. Bruner Dal\xe2\x80\x99Alto. Italijanska vojska je v njej ostala do kapitulacije Italije, leta 1943, nato pa jo je zasedla nem\xc5\xa1ka vojska. V nje je so bile name\xc5\xa1\xc4\x8dene enote SS pod poveljstvom poro\xc4\x8dnika Adolfa Pfeiferja. Enaindvajsetega junija 1944 zve\xc4\x8der je voja\xc5\xa1nico napadla partizanska enota, spopad je trajal celo no\xc4\x8d. Razen po\xc5\xa1kodovanih hi\xc5\xa1 v okolici in voja\xc5\xa1nice \xc5\xbertev ni bilo. Konec leta so se Nemci umaknili iz voja\xc5\xa1nice. Po kocu vojne, maja 1945, je voja\xc5\xa1nico zasedla JLA. Preimenovali so jo v Voja\xc5\xa1nica Janka Premrl-Vojko. JLA je v desetletjih po vojni voja\xc5\xa1nico ve\xc4\x8dkrat obnovila in raz\xc5\xa1irila v bli\xc5\xbeini Vipave pa je zgradila tudi druge podporne objekte._NEWLINE_Med desetdnevno vojno je bila voja\xc5\xa1nica obkoljena in ni igrala pomembne vloge med osamosvajanjem Slovenije. Konec oktobra 1991 je JLA voja\xc5\xa1nico zapustila v slabem stanju, objekte je nato zasedla TO zato se je za\xc4\x8dela njihova prenova. Ker so bili prebivalci Vipave naveli\xc4\x8dani vojske so 26. aprila 1992 izvedli referendum  o ukinitvi voja\xc5\xa1nice. Referendum je uspel saj se je ve\xc4\x8dina prebivalcev izrekla proti voja\xc5\xa1nici. Njihove odlo\xc4\x8ditve pa niso upo\xc5\xa1tevali saj se je obnova voja\xc5\xa1nice nemoteno nadaljevala, nadaljevale pa so se tudi priprave za sprejem prvih nabornikov. Prenovljena voja\xc5\xa1nica je bila slovesno odprta 20. junija 1992, na slovesnosti so voja\xc5\xa1nico preimenovali v Voja\xc5\xa1nico Vipava. Dva dni kasneje v voja\xc5\xa1nico pri\xc5\xa1lo prvih 334 nabornikov iz Postojne in Vrhnike s \xc4\x8dimer je nastal prvi bataljon 62. pehotne brigade. Enaindvajsetega junija 1996 so voja\xc5\xa1nico Vipava preimenovali v Voja\xc5\xa1nica Janko Premrl-Vojko. Leta 1997 so v voja\xc5\xa1nico pri\xc5\xa1li naborniki, ki so v njej slu\xc5\xbeili skupnih sedem mesecev voja\xc5\xa1kega roka, nastala pa je tudi nova minometna \xc4\x8deta z minometi 120 mm. Enovito slu\xc5\xbeenje voja\xc5\xa1kega roka je v voja\xc5\xa1nici potekalo do reorganizacije Slovenske vojske in ukinitve 62. brigade konec leta 2001. Istega leta je v enoti pri\xc5\xa1lo do tragi\xc4\x8dne nesre\xc4\x8de, med streljanjem z minometi na streli\xc5\xa1\xc4\x8du Po\xc4\x8dek je pri\xc5\xa1lo, do eksplozije mine. V nesre\xc4\x8di je umrl en vojak drugi pa je bil te\xc5\xbeko ranjen, en pod\xc4\x8dastnik pa je bil la\xc5\xbeje ranjen. Po ukinitvi 62. brigade je voja\xc5\xa1nici deloval EVOJ, enota za zavarovanje voja\xc5\xa1nice in poveljstvo 24. vojnega teritorialnega poveljstva. Poveljstvo se je leta 2003 preselilo v Postojno v Vipavi pa je za\xc4\x8del delovati Center za usposabljanje poklicnih vojakov, ki tam deluje \xc5\xa1e danes.\n_START_SECTION_\nDruge dejavnosti\n_START_PARAGRAPH_\nOb odprtju voja\xc5\xa1nice leta 1992 je v prostorih voja\xc5\xa1nice za\xc4\x8dela delovati zasebna zbirka predmetov najdenih na so\xc5\xa1ki fronti. Predmete je od leta 1978 zbiral Mitja Mo\xc4\x8dnik. To je bila prva muzejska zbirka v okviru nove Slovenske vojske in ena redkih zbirk postavljena na ogled zunanjim obiskovalcem. Zbirka se je v dveh desetletjih neprestano \xc5\xa1irila in tako je nastal Vojni muzej Vipava-so\xc5\xa1ka fronta 1915/17.'